Ústavný súd Slovenskej republiky sídli v Košiciach a má 13 sudcov. Predsedu a podpredsedu súdu vyberá prezident. Ústavný súd rozhoduje v pléne (všetci trinásti sudcovia) alebo v senátoch (po troch sudcoch), zvyčajne má štyri senáty.
Funkčné obdobie ústavného sudcu je 12 rokov.
Ústavný súd rozhoduje vo viac ako 20 typoch konaní, najznámejšie sú konania o posudzovaní súladu právnych predpisov s ústavou, sťažnosti proti rozhodnutiam súdov, prokuratúry, policajtov a iných úradov a sťažnosti proti výsledkom volieb.
Ústavný súd je dôležitou brzdou a protiváhou parlamentu (Národnej rade SR), ministerstvám a vláde, posudzuje ústavnosť prijatých zákonov, vyhlášok či nariadení.
Ide o zásadné rozhodnutia spravidla s celospoločenským dosahom, napríklad rozhodnutie o neústavnosti zákona, ktorý umožňoval stavať diaľnice na cudzích pozemkoch.
Ústava Slovenskej republiky z 1. septembra 1992 (zákon č. 460/1992 Zb.) je súčasná ústava Slovenskej republiky. Prijatá bola 1. 9. 1992 ústavným zákonom č. 460/1992 Zb., účinnosť nadobudla 1. 10. 1992, s výnimkou niektorých ustanovení uvedených v článku 156, ktoré nadobudli účinnosť 1. januára 1993.
Ústava Slovenskej republiky je hierarchicky najvyššie postavený právny predpis platný v Slovenskej republike. Jej výklad a kontrolu, či je dodržiavaná, má v právomoci Ústavný súd Slovenskej republiky.
Sériu Prečo je dôležitý ústavný súd pripravil denník SME v spolupráci s iniciatívou Za slušné Slovensko, Transparency International Slovensko, Nadáciou Zastavme korupciu, Inštitútom pre dobre spravovanú spoločnosť SGI a Projektom Biela vrana.